Danske priser på Skoda Enyaq Coupe

Det er efterhånden et år siden at den sportslige Skoda Enyaq Coupe RS blev præsenteret, men nu er også den “almindelige” coupe-udgave af Enyaq klar. Enyaq er en danskerfavorit, der i 2022 blev den mest solgte elbil herhjemme.

Skoda Enyaq Coupe kommer i tre varianter herhjemme, nemlig iV 60, 80 og 80x. De leveres med panoramaglastag som standardudstyr. Derudover er specifikationer og udstyr i store træk identiske med Enyaq iV 60, 80 og 80x.

Priserne for Enyaq Coupe starter ved 389.995 kroner, mens topmodellen iV 80x står til 463.995 kroner. Altså noget billigere end Coupe RS-udgaven, der starter ved 538.995 kroner.

Standardudstyret omfatter bl.a. 19-tommer alufælge, indfarvede sidelister på dørene, sorte detaljer på front- og bagkofanger, interiørtemaet Loft, 13-tommer infotainmentskærm, Apple CarPlay, KESSY Go – nøglefri start/stop-funktion, lys- og regnsensor, el-indfældbare sidespejle med varme, parkeringssensorer for og bag, Climatronic-klimaanlæg med to zoner, multifunktionsrat og to USB-C-porte i midterkonsollen foran.

| Coupe iV 60 | Coupe iV 80 | Coupe iV 80x
Rækkevidde | 402 km | 550 km | 525 km
Batteri (netto) | 58 kWh | 77 kWh | 77 kWh
Motor | 132 kW (179 hk) | 150 kW (204 hk) | 195 kW / 265 hk
Moment | 310 Nm | 310 Nm | 425 Nm
Opladning | 11 kW AC / 120 kW DC | 11 kW AC / 135 kW DC | 11 kW AC / 135 kW DC
Krog/træk | 1.000 kilo | 1.000 kilo | 1.200 kilo
Pris fra | 389.995 kr. | 449.995 kr. | 463.995 kr.

(Kilde: Skoda. Priserne er trukket 2. marts 2023).

Der er naturligvis også paraply i fordøren.

Sikkerhedsudstyret indbefatter ISOFIX-beslag i både passagersædet foran og i bagsædet, Lane Assist, Traffic Sign Recognition samt Turn Assist, som advarer og ultimativt bremser Skoda Enyaq Coupe, hvis der kommer trafik forfra ved venstresving.

Video fra vores første køretur i RS-udgaven af Skoda Enyaq Coupe.

Danske priser på Skoda Enyaq Coupe